Шулай уҡ фольклор экспедициялары барышында Ҡурған башҡорттары араһында киң таралған сүлҡурай тигән атама тураһында ла иҫкә алмай китеү яҙыҡ булыр. Заманында бында туйҙарҙа тиҫтәнән ашыу ҡурайсы ҡатнашҡан. Әммә милләттәштәребеҙҙең был милли уйын ҡоралы беҙ күреп өйрәнгән ҡурайҙан бер ни тиклем айырылған. Ул бәләкәйерәк, йоҡараҡ. Тиҙ ярылмаһын өсөн, киптергәндә һарыҡтың сей эсәген кейҙерәләр һәм эсенә ҡом тултырып, күләгәлә киптерәләр. Һуңынан уны шымарталар. Шундай ҡурай сүлҡурай тип аталған. Уның моңо ла үҙенсәлекле булған (бында “Таштуғай” йырының һүҙҙәренә иғтибар итеү кәрәктер: “Таштуғайҡай, һинең ҡамышыңды, сүлҡурайҡай итеп тартайым” (еҙ ҡурайҡай түгел!).